นายกฯ ให้กำลังใจผู้ป่วยโควิด-19 รพ.ราชวิถี ยัน คุมได้ ไม่ถึงระยะ 3
นายกฯ เยี่ยมให้กำลังใจผู้ป่วยโควิด-19 ที่ราชวิถี ขณะศูนย์ปฏิบัติการโควิด ยังเปิดทุกพื้นที่ แม้บางแห่งไม่มีคนอยู่แล้ว ยัน ไทยยังควบคุมได้ ไม่ถึงระยะ 3 วันที่ 12 มี.ค. พล.อ.ประยุทธ์ จันทร์โอชา นายกรัฐมนตรี และ รมว.กลาโหม เดินทางตรวจเยี่ยมการคัดกรองผู้ป่วย และให้กำลังใจเจ้าหน้าที่บุคลากรทางการแพทย์ พร้อมติดตามมาตรการรับมือผู้ป่วยโควิด-19 ที่โรงพยาบาลราชวิถี โดยมี นายแพทย์สมเกียรติ ลลิตวงศา ผู้อำนวยการโรงพยาบาลราชวิถี ให้การต้อนรับนายกรัฐมนตรี จะตรวจเยี่ยมจุดคัดกรองเทอร์โมสแกน บริเวณชั้น 1 ที่อาคารศูนย์การแพทย์ราชวิถี และตรวจเยี่ยมห้องตรวจแยกโรคระบบทางเดินหายใจ ก่อนตรวจเยี่ยมห้องผู้ป่วยแยกโรคผ่านระบบวงจรปิดที่ตึกอายุรกรรมจากนั้น ได้มอบกระเช้าให้กับญาติผู้ป่วยโควิด-19 ที่รักษาตัวที่ รพ. พร้อมมอบยาที่ใช้รักษาโรคโควิด-19 ที่ชื่อ เฟวิลาเวียร์ ให้กับโรงพยาบาลราชวิถี เพื่อแจกจ่ายไปยังโรงพยาบาลต่างๆ สังกัดกรมการแพทย์ และตัวแทนโรงพยาบาลสังกัดมหาวิทยาลัย เพื่อกระจายให้กับคนไข้โควิด-19ภายหลังการตรวจเยี่ยม นายกรัฐมนตรี กล่าวว่า ฟังรายงานของคณะแพทย์ในวันนี้ และเช็กข้อมูลจากต้นทาง รวมถึงขั้นตอนการคัดแยก การรักษา บางรายรักษาหาย ซึ่งทุกอย่างอยู่ในเกณฑ์ที่น่าพอใจ ขอย้ำว่า สถานการณ์ขณะนี้ยังสามารถควบคุมได้แม้ว่าจะมีการขยายจำนวนผู้ติดเชื้อเพิ่มเติมในแต่ละวันก็เป็นเรื่องปกติ แต่ยืนยันว่า ที่เราพบผู้ติดเชื้อเพิ่ม แสดงว่าสามารถควบคุมได้ในระดับหนึ่ง และสำคัญที่สุด คือ เมื่อทุกคนรู้ว่าไม่สบายต้องมาพบแพทย์ และหากพบว่าเลือดเป็นบวก แพทย์ก็จะมีการติดตามข้อมูลย้อนหลังด้วย สิ่งเหล่านี้ประชาชนต้องระมัดระวัง ซึ่งหลายกรณีที่เกิดจากการรวมกลุ่มกัน และไม่ระมัดระวังดื่มน้ำในแก้วเดียวกัน สูบบุหรี่มวนเดียวกัน ดังนั้นช่วงนี้ต้องระมัดระวัง ซึ่งต่างประเทศที่ขณะนี้ลดการสัมผัสโดยตรงไปแล้ว และใช้การไหว้ซึ่งเป็นที่น่าปลื้มใจ ทำให้ลดการติดเชื้อและแสดงออกถึงความอ่อนน้อมสวยงามด้วยขณะที่วันนี้ มีตัวแทนมาจากหลายโรงพยาบาล ซึ่งต้องดูถึงมาตรการคัดกรองคัดแยก การรักษาพยาบาลไปจนถึงการส่งตัวกลับบ้าน และการกักตัวเป็นเวลา 14 วัน ย้ำว่า มีมาตรการทุกขั้นตอน รวมถึงกฎหมายที่ออกมาแล้วให้เจ้าพนักงานไปตรวจติดตามผู้ที่ถูกกักตัวที่บ้าน และรายงานตัวทุกวัน ตลอด 24 ชั่วโมง รวมทั้งมีแอปพลิเคชันติดตามตัว และวันนี้มีการสาธิตที่สนามบิน โดยจะมีการเก็บข้อมูลเพื่อติดตามตัวผ่านทางแอปพลิเคชันบนโทรศัพท์มือถือได้ทันที ใครปิดโทรศัพท์ก็สามารถตามได้ส่วนเมื่อช่วงเช้าได้มีการประชุมที่ทำเนียบรัฐบาลคณะเล็ก ต่อจากการประชุมเมื่อวานนี้ จึงขอให้ทุกคนสบายใจว่า สิ่งที่รัฐบาลทำในการยกเลิก Visa On arrival 30 รวมถึง ผ.30 และในส่วนอื่นๆ เป็นมาตรการสำหรับประเทศ มีข้อตกลงประเทศอื่นโดยเฉพาะ 4 ประเทศเสี่ยงที่ได้ประกาศไปแล้ว มีการเข้มงวดตรวจโดยแพทย์ทั้งต้นทางและตรวจซ้ำที่สนามบิน รวมถึงการแยกตัวมารักษาสังเกตอาการ และได้รับการรายงานมาว่า ขณะนี้เที่ยวบินที่เดินทางเข้ามายังประเทศลดลงหลายเที่ยวบินแล้ว ซึ่งผู้ที่เข้ามาในประเทศไทย 1-2 วันนี้ หลังจากประกาศแล้วเหลือเพียงวันละ 1 พันกว่าคน จากเดิมวันละ 6500 คน ส่วนสายการบินยกเลิกกว่า 1-200 เที่ยวบินสำหรับกรณีที่ประชาชนยังสับสนการให้ข้อมูลของรัฐบาลที่ไม่ตรงกัน ที่เมื่อวานนี้รัฐมนตรีว่าการกระทรวงมหาดไทยได้ชี้แจงไปแล้ว ว่าอาจจะพูดไม่ครบถ้วน อย่างคำว่า ปิด หรือเปิดศูนย์ ย้ำว่าศูนย์ยังคงอยู่ในทุกพื้นที่ รวมถึงสถานที่ที่เตรียมไว้หลายแห่ง หากบางศูนย์ที่ไม่มีคนอยู่แล้วก็ต้องหยุดการปฏิบัติงาน แต่ศูนย์ยังคงอยู่ไว้พร้อมรักษาการณ์ต่อไป เพราะอาจเกิดสถานการณ์ที่ไม่คาดคิดขึ้นได้ขณะที่ปัญหาระหว่างกรมศุลกากรและกระทรวงพาณิชย์ นายกรัฐมนตรี กล่าวว่า กำลังพูดคุยกันอยู่ ทุกเรื่องไม่ว่าจะเรื่องของเพจอะไรต่างๆ นายกฯ ชื่นชมทุกเพจที่ทำประโยชน์ แต่ป้องกันไม่ได้คือการไปกล่าวอ้างชื่อ ต้องระวัง เพราะเป็นสิทธิ์ที่จะฟ้องได้ ไม่ใช่เรื่องที่นายกฯ ชมแล้วไม่ต้องฟ้อง พร้อมย้ำสื่อมวลชนก็ต้องระมัดระวังส่วนจัดงานเทศกาลสงกรานต์ ยังอยู่ระหว่างการพิจารณา เพราะมีหลายกระแส บางคนก็อยากให้มีการจัด และบางคนก็ไม่อยากให้มี ซึ่งต้องดูความต้องการของประชาชน โดยรัฐบาลมีหน้าที่ในการแก้ไขปัญหาว่ามีความเหมาะสมและไม่เหมาะสม และยืนยันอีกครั้งว่าการแพร่ระบาดเชื้อไวรัสโควิด-19 ในไทยยังไม่ถึงระยะที่ 3 แม้สถิติในต่างประเทศจะสูงขึ้น แต่ถือว่าประเทศไทยสามารถทำได้ดี แต่มาตรการที่มีอยู่ในขณะนี้ก็ยังไม่ดีสมบูรณ์ที่สุด.
นายกฯ เยี่ยมให้กำลังใจผู้ป่วยโควิด-19 ที่ราชวิถี ขณะศูนย์ปฏิบัติการโควิด ยังเปิดทุกพื้นที่ แม้บางแห่งไม่มีคนอยู่แล้ว ยัน ไทยยังควบคุมได้ ไม่ถึงระยะ 3 
โควิด-19,ไวรัสโคโรนา,ไวรัสโคโรน่า,COVID-19,ข่าวทั่วไป